Jopa nuorimmat alakoululaiset puhuvat Fortnitestä, vaikka pelin ikäraja on 12 vuotta.

Fortnite ja mobiilipelit yleensä voivat pitää nuoria valveilla liian myöhään.

Seurauksena on väsymystä ja kiputiloja.

Fortniteen liittyvät huolet ovat globaali ilmiö.

Jos lapsi viettää illat ja yöt Fortniten parissa, hän voi näyttää koulussa tältä. mostphotos

Fortnite on tämän hetken suosituin tai ainakin nopeimmin kasvava videopeli. Jo viime kesänä kerrottiin, että yli 125 miljoonaa ihmistä pelaa sitä.

Fortnite Battle Royale on Epic Gamesin valmistama seikkailu- ja moninpeli. Se on peliyhtiön ilmainen spin-off-versio alkuperäisestä Fortnite-pelistä. Battle Royale nousi edeltäjäänsä suositummaksi. Pelikierroksen alussa sata verkkopelaajaa hyppää lentävästä bussista saarelle ja alkaa selviytyä. Kyse on elämästä ja kuolemasta: tarkoituksena on ampua ja tuhota viholliset. Peliä ei kuitenkaan voi pitää mitenkään raakana, sillä sen ulkoasu on sarjakuvamainen, täynnä hempeitä karkkivärejä.

Yksi pelin innokkaista pelaajista on viime kaudella NHL:n maalipörssissä toiseksi sijoittunut jääkiekkoilija Patrik Laine.

Lieveilmiöitä

Pelin räjähdysmäisesti kasvanut suosio on tuonut mukanaan lieveilmiöitä.

Tamperelaisen Annalan alakoulun rehtori Pauliina Suvilaakso kertoo, että koulun yhteisöllisessä oppilashuollossa on tällä viikolla puhuttu juuri Fortnite-pelistä. Tilaisuudessa oli mukana niin koulun, terveydenhuollon, vanhempien kuin päiväkodin edustajia.

- Mietittiin, että miten sitä [pelaamista] voisi vanhempien kesken esimerkiksi vähän rajoittaa. Meillähän alakoululaiset pelaa sitä. Se tulee jo ekalla ja tokalla luokalla ihan selvästi puheesta ilmi, Suvilaakso sanoo.

Väsymystä ja kipuilua

Kouvolan keskustan alakoulun vararehtori ja musiikkiluokkien opettaja Ann-Mari Printz sanoo, että Fortnite tai pelit yleensä näkyvät koulussa esimerkiksi siten, että läksyt ovat voineet jäädä tekemättä ja oppilaat voivat olla illan pelaamisen jälkeen aamulla todella väsyneitä. Opetukseen keskittyminen on tällöin haastavaa.

– Se vaikuttaa jo fyysisesti. Tulee vatsakipuja, pääkipuja ja hartiasärkyä, kun pelataan milloin missäkin asennossa, leirikoulua pitämästä tavoitettu Printz sanoo.

Leirikoulu järjestetään Kuusamossa ja sen lähettyvillä. Matkaa Kouvolasta kertyi linja-autolla noin 700 kilometriä.

– Näillä, jotka pelaavat paljon, oli hirveä huoli siitä, että riittääkö kännykän akku. Että miten he oikein pärjäävät sen automatkan. Tämä oli muutamilla sellainen huolenaihe, jota oli kotona mietitty, että kuinka akku riittää, Printz sanoo.

Juttu jatkuu kuvan jälkeen.

Fortnite tuotti Applen iOS-mobiilialustalla yli 100 miljoonaa dollaria ensimmäisen kolmen kuukauden aikana. Epic Games

Kaverille pelaamaan

Fortniten suositusikäraja on 12 vuotta, eli pelin ei pitäisi edes kuulua ykkös- tai kakkosluokkalaisten elämään. Silti jo alakoulun nuorimmat leikkivät erilaisia Fortnite-leikkejä.

– Kouluna emme voi muuta kuin kertoa lapsille, että pelin pelaaminen ei ole hyväksi ja vanhempainilloissa kertoa vanhemmille, että teidän tehtävä on vaalia ikärajoja, Annalan koulun rehtori Pauliina Suvilaakso kertoo.

Printz kertoo, että ainakin joidenkin K-18-pelien kohdalla oppilaille on tullut jopa pelkotiloja, jotka liittyvät pelihahmoihin tai -tapahtumiin.

Kaikkien oppilaiden vanhemmat eivät hyväksy pelaamista tai he ovat asettaneet sille tarkat rajat. Suvilaakson mukaan osa oppilaista menee sellaisen kaverin luokse, jossa pelaaminen on sallittu, jos omat vanhemmat eivät sitä salli.

– Vaikka omassa kodissa ei saisikaan pelata, niin vanhemmilla pitäisi olla yhteinen linja, että ei antaisi naapurien muksujenkaan pelata.

Idolin vaikutus

NHL-tähti Patrik Laine on kertonut pelaavansa vapaapäivinään konsolipelejä jopa 12 tuntia vuorokaudessa. Hän pelaa ainakin Fortniteä.

Laine voi olla monen koululaisen idoli. Tällöin sillä, mitä hän tekee, voi olla nuorille merkitystä,

– Julkisuudessa oleva ihminen on aina vähän suuremmassa vastuussa kaikista asioista, joita hän puhuu, Suvilaakso kommentoi yleisellä tasolla ja lisää, ettei ole lasten suusta kuullut keskustelua Laineen pelaamisesta.

Suvilaakso sanoo, että pelaaminen toimii rentoutuskeinona sekä lapsille että aikuisille.

– Se on sellaisenaan ihan hyvä asia. Mutta jos rajat menevät niin, että peli ja pelimaailma hallitsevat lapsen ajankäyttöä, niin silloin asia on huolestuttava.

Samanlaista ulkomaita myöten

Fortnite ja pelin tuomat koulumaailmaan vaikuttavat ilmiöt eivät ole pelkästään suomalainen juttu – ja kuinka ne voisivat ollakaan, kun peli on globaalisti niin suosittu.

Erasmus-hankkeen parissa Hollannin Delftissä oleileva Tampereen perusopetuksen koillisen, kaakkoisen ja eteläisen palvelualueen vastaava rehtori Ville Raatikainen otti Iltalehden yhteydenoton jälkeen Fortniten puheeksi ruotsalaisten, englantilaisten, hollantilaisten ja suomalaisten opettajien kanssa. Opettajien kertomat kokemukset pelin näkyvyydestä ja vaikutuksesta kouluissa olivat hyvin samanlaisia opettajien kansalaisuudesta riippumatta.

Yksi yhteinen havainto on se, että oppilaat ovat jakautuneet sen mukaan, ketkä saavat pelata peliä ja ketkä eivät tai eivät ole kiinnostuneet.

– Tämä havainto oli jokaisesta maasta, Raatikainen sanoo.

Raatikaisen jututtama ruotsalainen opettaja mainitsi, että heillä jakautuminen on näkynyt ikävällä tavalla.

– On tavallaan ulkona porukasta, jos ei pääse peliin käsiksi.

Hyviäkin puolia löytyy

Rehtori Suvilaakso ja vararehtori Pritz muistuttavat, että pelaamisessa on toki myös hyviä puolia. Suvilaakso korostaa sitä, että lapset voivat oppia Fortnitestä ja muista peleistä paljon esimerkiksi hahmotuksen ja kielen suhteen.

Printz lisää, että pelit voivat edistää oppilaiden taitoja puhelimien ja tablettien käytössä.

– Mutta väkivaltaiset taistelupelit eivät missään nimessä kuulu heille. Ikärajat on asetettu syystä, Suvilaakso sanoo.

Yksi Raatikaisen tavoittamien ulkomaisten opettajien yhteinen huomio Fortnitestä oli pelin tanssiliikkeet, jotka ovat levinneet oppilaiden keskuuteen.

– Näitä tanssiliikkeitä nuoret kovasti käyttävät esimerkiksi liikuntatunneilla. Ruotsalainen kollega kertoi, että jos menossa on vaikka hippa, niin sen jälkeen, kun on saatu kiinni, niin tulee tanssia, jotta vapautuu. Ne ovat poikkeuksetta Fortnite-tansseja, Raatikainen kertoo.